**УПУТСТВО**

ЗА ПОДНОШЕЊЕ ПРИЈАВЕ НА

ЈАВНИ КОНКУРС ЗА ФИНАНСИРАЊЕ ПРОГРАМА ИЗ ОБЛАСТИ УНАПРЕЂЕЊА САОБРАЋАЈНОГ ОБРАЗОВАЊА И ВАСПИТАЊА ДЕЦЕ НА ТЕРИТОРИЈИ ГРАДСКЕ ОПШТИНЕ ВОЖДОВАЦ ЗА 2017. ГОДИНУ ПОД НАЗИВОМ

„СИГУРНО ЈЕ БЕЗБЕДНО“

**јул, 2017. године**

Овим упутством ближе се уређују услови, критеријуми и поступак доделе средстава удружењима са седиштем на територији града Београда за финансирање програма из области унапређења саобраћајног образовања и васпитања деце на територији Градске општине Вождовац за 2017. годину под називом „Сигурно је безбедно“

Додела средстава удружењима за програме врши се путем овог јавног конкурса.

1. **ЦИЉЕВИ КОНКУРСА**
* Општи циљ финансирања програма je унапређењe безбедности саобраћаја на путевима на подручју Градске општине Вождовац.
* Посебни циљ финансирања програма је унапређење саобраћајног васпитања и образовања деце на подручју Градске општине Вождовац.

1. **ПРАВО НА ПОДНОШЕЊЕ ПРИЈАВА**

Подносиоци пријаве морају да буду удружења регистрована у Агенцији за привредне регистре са седиштем на територији града Београда у сагласности са Законом о удружењима („Службени гласник РС“, број 51/09 и 99/11 – др.закони) и која, сагласно одредбама свог оснивачког акта и статута, остварују циљеве у области саобраћаја, док партнери у програму могу бити сва правна лица.

* Подносиоци пријаве могу поднети највише једну пријаву.
1. **ОБАВЕЗНА ДОКУМЕНТАЦИЈА ЗА ПОДНОШЕЊЕ ПРИЈАВА:**

Подносиоци пријаве достављају следећу документацију:

* пријавни формулар у штампаној верзији - потписан и оверен печатом удружења са предлогом буџета програма који је саставни део пријавног формулара;
* фотокопију оснивачког акта, односно Статута удружења, на основу којих се доказује да остварују циљеве у области саобраћаја;
* потписане и печатиране протоколе о сарадњи са свим партнерима на програму (уколико постоје);
* позитивне референце (уколико их има, на пример: писма препоруке и писма подршке);
* и друга документација којом се доказује испуњење критеријума.

Комисија задржава право да поред наведених затражи и друга документа и доказе битне за одлучивање о поднетој пријави, као и да тражи објашњење и умањења у предложеном буџету по појединим ставкама.

Уколико подносилац пријаве не поднесе конкурсом утврђену документацију (осим позитивних референци, потписаних и печатираних протокола о сарадњи са партнерима на програму уколико у конкретном случају таквих партнера нема), пријава ће бити одбачена као непотпуна.

**4. УСЛОВИ ЗА ПОДНОШЕЊЕ ПРИЈАВА**

Подносилац пријаве мора да испуњава следеће услове:

* да је директно одговоран за припрему и управљање програмом, а не да делује као посредник;
* да су измирени сви доспели порези, доприноси и друге јавне дажбине у складу са прописима Републике Србије (изјава подносиоца пријаве под пуном моралном, материјалном и кривичном одговорношћу, тач.9 пријавног формулара);
* да се против удружења или одговорних лица у удружењу не воде поступци пред надлежним судовима (изјава подносиоца пријаве под пуном моралном, материјалном и кривичном одговорношћу, тач.9 пријавног формулара);
* да подносилац пријаве није добио нити је у поступку добијања средстава од другог донатора у укупном траженом износу односно недостајућих средстава за предлог програма којим конкурише (изјава подносиоца пријаве под пуном моралном, материјалном и кривичном одговорношћу, тач.9 пријавног формулара);
* да се програм реализује најкасније до 31.10.2017.године (тач.3 пријавног формулара).

**5. РАСПОДЕЛА ФИНАНСИЈСКИХ СРЕДСТАВА**

* + Максималан износ за финансирање или суфинансирање програма удружења је 2.500.000 динара.
	+ Средства се могу доделити само за програме чији је циљ некомерцијалан. Средства се не могу користити за стварање профита.
	+ Динамика плаћања је 100% авансно од укупно одобреног буџета, након потписивања уговора о финансирању програма. Након реализације програма, реализатор је у обавези да достави коначан и детаљан Извештај о рализацији активности, финансијски Извештај о утрошеним целокупним средствима и да оправда сва утрошена средства, у супротном ће Давалац средстава бити приморан да активира меницу за повраћај средстава.

**6. КРИТЕРИЈУМИ ЗА ДОДЕЛУ ФИНАНСИЈСКИХ СРЕДСТАВА**

Комисија ће приликом разматрања потпуних и благовремених пријава, за доделу финансијских средстава, посебно вредновати следеће критеријуме за избор програма:

* + Квалитет програма (изводљивост, могућност развијања програма и његова одрживост, оригиналност, актуелност теме, оправданост и др.);
	+ Циљеви који се постижу (обим задовољавања јавног интереса, степен унапређења безбедности саобраћаја на путевима на територији Градске општине Вождовац и др);
	+ Циљна група и начин укључивања (величина циљне групе, активно/пасивно укључивање и др);
	+ Претходне активности и искуство удружења у области унапређења безбедности саобраћаја (доказује се достављањем реализованих програма, писама препоруке и подршке и др);
	+ Економичност буџета програма, усклађеност буџета са планираним активностима (Комисија може тражити објашњења у вези са буџетом и умањења по појединим ставкама. Стога је у интересу подносиоца пријаве да направи реалан и економски оправдан буџет.);
	+ Сарадња са другим субјектима у реализацији програма;
	+ Број успешно реализованих програма у претходне три календарске године са организационим јединицама Градске управе града Београда, односно са Саветима Градске општине Вождовац, или од стране других донатора;
	+ Ефекти програма;

**7. ТРОШКОВИ КОЈИ СЕ ФИНАНСИРАЈУ ИЗ ДОБИЈЕНИХ СРЕДСТАВА**

* + Додељеним средствима могу се финансирати само оправдани трошкови, односно реални трошкови.
	+ Трошкови се морају евидентирати на рачунима који гласе на корисника средстава и који су предвиђени буџетом програма.

 **Неприхватљиви** трошкови предлога програма су:

* трошкови активности на припреми предлога програма;
* трошкови који се не односе на период имплементације програма;
* заостали дугови и камате;
* трошкови набавке опреме која није неопходна за реализацију програмних активности;
* куповина канцеларијског намештаја;
* трошкови адаптације објеката;
* трошкови такси превоза;
* трошкови који се већ финансирају из других извора;
* плаћање истих лица по различитом основу у оквиру реализације једног програма. Једно лице може обављати више различитих функција и активности (нпр. менаџер програма и тренер на програму), али не може бити плаћено из буџета програма по оба основа, већ само по једном.

**8. НАЧИН ПОДНОШЕЊА ПРИЈАВА**

Пријаве се подносе препорученом поштом или доставом на писарници Градске општине Вождовац на адресу:

**Градска општина Вождовац,**

**Устаничка 53,**

**Београд**

Предлог програма мора бити достављен у запечаћеној коверти и са назнаком (читко написано):

ПРИЈАВА НА ЈАВНИ КОНКУРС ЗА ФИНАНСИРАЊЕ ПРОГРАМА ИЗ ОБЛАСТИ УНАПРЕЂЕЊА САОБРАЋАЈНОГ ОБРАЗОВАЊА И ВАСПИТАЊА ДЕЦЕ НА ТЕРИТОРИЈИ ГРАДСКЕ ОПШТИНЕ ВОЖДОВАЦ ЗА 2017. ГОДИНУ ПОД НАЗИВОМ

„СИГУРНО ЈЕ БЕЗБЕДНО“

На полеђини коверте обавезно навести назив и адресу подносиоца пријаве.

Пријаве послате на други начин (факсом или е-mail-ом) или достављене на друге адресе, неће се разматрати.

Конкурс се објављује на званичној интернет страници Градске општине Вождовац (www. vozdovac.rs/konkursi/).

Конкурсну документацију подносиоци програма могу преузети са званичнe интернет странице Градске општине Вождовац (www. vozdovac.rs/konkursi/).

Комисија од подносиоца пријаве има право да тражи додатна објашњења као и додатну документацију на увид.

Рок за подношење пријава на конкурс је 15 (петнаест) дана од дана његовог објављивања.

Пријаве поднете по истеку рока неће бити разматране већ ће бити одбачене као неблаговремене.

**9. ОДЛУКА О ДОДЕЛИ СРЕДСТАВА**

Комисија води записник о спроведеном поступку јавног конкурса и сачињава предлог одлуке о избору програма којима се из буџета Градске општине Вождовац додељују средства. Записник и предлог одлуке Комисија доставља председнику градске општине Вождовац у року од 15 дана од дана истека рока за подношење пријава на јавни конкурс.

Председник Градске општине Вождовац, на основу записника и предлога одлуке Комисије, доноси одлуку о избору програма организација у року од осам дана од дана пријема записника и предлога одлуке.

Комисија обавештава учеснике у поступку о резултатима јавног конкурса у року од осам дана од доношења одлуке о избору програма.

Учесници јавног конкурса имају право да Већу градске општине Вождовац поднесу приговор у року од осам дана од дана достављања одлуке о избору програма. Веће Градске општине Вождовац одлучује о поднетом приговору у року од 15 дана од дана пријема приговора.

Одлука о избору програма објављује се на званичној интернет страници Градске општине Вождовац у року од осам дана од дана коначности одлуке.

Председник градске општине Вождовац закључује уговоре о финансирању и програма у року од 15 дана од дана коначности одлуке о избору програма.

**10. ОБАВЕЗЕ КОРИСНИКА СРЕДСТАВА**

Средства која се одобре за реализацију програма јесу наменска средства и могу да се користе искључиво за реализацију конкретног програма. Све активности се морају спровести на територији Градске општине Вождовац. Међусобна права и обавезе између даваоца средстава (Градске општине Вождовац) и корисника средстава (подносилац пријаве) биће регулисана уговором. Корисник средстава је дужан да надлежном органу, у сваком моменту, омогући контролу реализације програма и увид у сву потребну документацију.